বিরোধীদের একরাশ ক্ষোভ এবং অভিযোগের মধ্যে তৃতীয় দফার ভোট শুরুর আগে প্রস্তুতি খতিয়ে দেখতে রাজ্যে আসছে নির্বাচন কমিশনের ফুলবেঞ্চ। আজ, বৃহস্পতিবার, মুখ্য নির্বাচন কমিশনার নসীম জৈদীর নেতৃত্বে প্রায় সারাদিন ধরে আগামী দফাগুলির ভোট প্রস্তুতি খতিয়ে দেখবে ফুলবেঞ্চ। নির্বাচন চলাকালীন কমিশনের এমন সক্রিয় তদারকির উদাহরণ তেমন নেই বলেই মনে করছে প্রশাসনের একাংশ। বৃহস্পতিবার ফুলবেঞ্চ প্রথমে মুখ্য নির্বাচনী আধিকারিক (সিইও)-সহ রাজ্যের একাধিক কর্তার সঙ্গে বৈঠক করবে। তার পরে রাজনৈতিক দলগুলির বক্তব্য শুনে ফুলবেঞ্চ বৈঠক করবে মুখ্যসচিব, স্বরাষ্ট্রসচিব, রাজ্য পুলিশের ডিজি এবং কলকাতার পুলিশ কমিশনারের সঙ্গে। পরে পর্যবেক্ষকদের সঙ্গেও কথা বলবে ফুলবেঞ্চ। গত ৪ এবং ১১ এপ্রিল প্রথম দু’দফার ভোটগ্রহণের পর সিইও কার্যালয়ের বিরুদ্ধে পক্ষপাতিত্বের অভিযোগ তুলে দিল্লির নির্বাচন সদনের দ্বারস্থ হয়েছেন বিরোধীরা। কমিশন এবং সিইও কার্যালয়ের দুই কর্তার পদত্যাগ দাবি করে জৈদীকে সম্প্রতি চিঠি দিয়েছিলেন প্রদেশ কংগ্রেস সভাপতি অধীর চৌধুরী। মঙ্গলবারই কলকাতার পুলিশ কমিশনার পদ থেকে রাজীব কুমারকে অপসারণ করেছে কমিশন। এই পরিস্থিতিতে কমিশনের পরবর্তী পদক্ষেপ নিয়ে কিছুটা আশঙ্কায় রাজ্য প্রশাসনের একাংশ।